b'\n_START_ARTICLE_\nDries Mertens\n_START_SECTION_\nSeurajoukkueura\n_START_PARAGRAPH_\nDries Mertens aloitti jalkapalloilun vuonna 1996 Stade Louvainin juniorijoukkueessa. Sielt\xc3\xa4 h\xc3\xa4n siirtyi RSC Anderlechtiin, mutta pienen kokonsa takia h\xc3\xa4nen tulevaisuutensa oli ep\xc3\xa4varma. H\xc3\xa4n siirtyikin vuonna 2005 KAA Gentiin. Eendracht Aalstissa vietetyn lainan j\xc3\xa4lkeen h\xc3\xa4n meni 19-vuotiaana AGOVV Apeldoorniin. Kolmessa kaudessa Mertens oli pelannut jo yli sata ottelua. Vuonna 2009 h\xc3\xa4net nimitettiin joukkueen kapteeniksi ja valittiin "Vuoden lupaukseksi" Hollannin ykk\xc3\xb6sdivisioonassa. _NEWLINE_Monet hollantilaiset joukkueet halusivat h\xc3\xa4net, kuten FC Utrecht, jonka kanssa h\xc3\xa4n teki 2009 sopimuksen vuoteen 2012. H\xc3\xa4nen l\xc3\xa4pimurtonsa tapahtui vuonna 2010 Eredivisiess\xc3\xa4, jolloin h\xc3\xa4net valittiin liigan toiseksi parhaaksi pelaajaksi uruguaylaisen Luis Suarezin j\xc3\xa4lkeen. H\xc3\xa4n pelasi Utrechtissa kausien 2009\xe2\x80\x932011 aikana kaikkiaan 65 liigaottelua, joissa teki 16 maalia. Eurooppa-liigassa h\xc3\xa4b debytoi kaudella 2010\xe2\x80\x932011._NEWLINE_Mertens oli todella haluttu, mutta h\xc3\xa4nen seuransa jatkoi sopimusta vuoteen 2012 voidekseen myyd\xc3\xa4 h\xc3\xa4net paremmalla hinnalla. Seurat, kuten Ajax, PSV, Tottenham ja pari espanjalaista seuraa halusivat h\xc3\xa4net riveihins\xc3\xa4. Listalla oli my\xc3\xb6s pari belgialaista seuraa, kuten h\xc3\xa4nen kasvattajaseuransa RSC Anderlecht. 28. kes\xc3\xa4kuuta 2011 Mertens siirtyi PSV Eindhoveniin._NEWLINE_Mertens voitti Eindhovenissa 2012 Alankomaiden cupin ja supercupin. H\xc3\xa4n pelasi seurassa kahden kauden aikana 62 liigaottelua, joissa teki 37 maalia._NEWLINE_1.7.2013 Mertens siirtyi italialaiseen SSC Napoliin 10 miljoonan euron siirtosummalla. Napoli teki kaudella monia rahakkaita hankintoja myyty\xc3\xa4\xc3\xa4n Edinson Cavanin PSG:hen. Napoli voitti 2014 Italian cupin, ja Mertens teki loppuottelun viimeisen maalin. Samana vuonna Napoli voitti my\xc3\xb6s Italian supercupin. Mestarien liigassa Mertens debytoi kaudella 2013\xe2\x80\x932014. Ensimm\xc3\xa4isell\xc3\xa4 kolmella Napoli-kaudellaan h\xc3\xa4n teki 22 maalia pelaamissaan 97 Serie A-ottelussa._NEWLINE_Kaudella 2016\xe2\x80\x932017 Mertens teki 35 Serie A-ottelussa 28 maalia, ja j\xc3\xa4i vain maalin p\xc3\xa4\xc3\xa4h\xc3\xa4n maalikuninkuuden voittaneesta Edin D\xc5\xbeekosta. Seuraavalla kaudella h\xc3\xa4n teki 18 liigamaalia.\n_START_SECTION_\nMaajoukkueura\n_START_PARAGRAPH_\nMertens teki debyyttins\xc3\xa4 Belgian maajoukkueessa harjoitusottelussa Suomea vastaan helmikuussa 2011. Ensimm\xc3\xa4isen arvokilpailujen karsintaottelunsa h\xc3\xa4n pelasi EM-karsintaottelussa Turkkia vastaan saman vuoden kes\xc3\xa4kuussa. Ensimm\xc3\xa4isen maaottelumaalinsa h\xc3\xa4n teki Alankomaita vastaan elokuussa 2012._NEWLINE_Mertens pelasi Belgian kaikissa viidessa ottelussa MM-kilpailuissa 2014. Kisojen ainoan maalinsa h\xc3\xa4n teki avausottelussa Algeriaa vastaan. EM-kilpailuissa 2016 h\xc3\xa4n pelasi niin ik\xc3\xa4\xc3\xa4n Belgian jokaisessa viidess\xc3\xa4 ottelussa j\xc3\xa4\xc3\xa4den t\xc3\xa4ll\xc3\xa4 kertaa ilman maaleja. MM-kilpailuissa 2018 h\xc3\xa4n pelasi Belgian pronssijoukkueessa kuusi ottelua ja teki maalin avauspeliss\xc3\xa4 Panamaa vsataan._NEWLINE_H\xc3\xa4n on pelannut maajoukkueessa kaikkiaan 89 ottelua, joissa h\xc3\xa4n on tehnyt 18 maalia.'